Εικαστικά εργαστήρια για παιδιά στο ΒΜΦ | Φεβρουάριος – Ιούνιος 2026
2026-02-08 11:00 - 2026-06-07 13:30 (Europe/Moscow) | «Στο Μουσείο με Πιπίλα»: Δημιουργικά εργαστήρια για βρέφη στο ΒΜΦ
Η αγαπημένη σειρά εικαστικών εργαστηρίων «Στον Πύργο του Εργοστασίου» και «Στην Αυλή του Εργοστασίου» του Βιομηχανικού Μουσείου Φωταερίου για παιδιά ηλικίας 3 έως 10 ετών επιστρέφει στην Τεχνόπολη Δήμου Αθηναίων. Μία Κυριακή τον μήνα, από τον Φεβρουάριο έως τον Ιούνιο, τα παιδιά αντλούν έμπνευση από τον μοναδικό βιομηχανικό χώρο του πρώτου εργοστασίου παραγωγής ενέργειας που φώτιζε την Αθήνα για περισσότερα από 120 χρόνια, έρχονται σε επαφή με τις πρώτες ύλες του εργοστασίου, ανακαλύπτουν τις υφές και τις ποιότητες του κάθε υλικού και δημιουργούν τα δικά τους αυθεντικά έργα τέχνης.
Κάθε εργαστήριο προσαρμόζεται στις ηλικιακές ομάδες και επικεντρώνεται σε ένα συγκεκριμένο υλικό που συνδέεται με τη λειτουργία του παλιού εργοστασίου – από το μέταλλο, μέχρι το κάρβουνο, το νήμα, το χαρτί και τα ανακυκλώσιμα πλαστικά. Τα παιδιά εξερευνούν το «περιβάλλον» κάθε υλικού, δοκιμάζουν τις δυνατότητές του, πειραματίζονται με ειδικές τεχνικές και του δίνουν μορφή, δημιουργώντας ένα πραγματικό έργο τέχνης.
Τα εργαστήρια πραγματοποιούνται στον Πύργο του Εργοστασίου (κτίριο Νέο Υδαταέριο) και από την άνοιξη, όταν ο καιρός το επιτρέπει, στην Αυλή του Εργοστασίου (υπαίθριος χώρος Skywalk).
Αναλυτικά τα εργαστήρια:
Κυριακή 8 Φεβρουαρίου | Στον Πύργο του εργοστασίου – Παίζοντας με σύρματα
Πόσο εύκολα λυγίζει το μέταλλο; Πού το συναντάμε μέσα στο εργοστάσιο; Τα παιδιά συλλέγουν όσα περισσότερα μεταλλικά εξαρτήματα μπορούν και δημιουργούν ένα γλυπτό που αλλάζει σχήμα όποτε το θελήσουν.
11:00–12:00 | για παιδιά 3–5 ετών
12:30–13:30 | για παιδιά 6–10 ετών
Κυριακή 8 Μαρτίου | Στον Πύργο του εργοστασίου – Ζωγραφίζοντας με κάρβουνο
Πόσο λερώνει το κάρβουνο; Τι ήχο κάνει πάνω στο χαρτί; Ήξερες ότι το κάρβουνο υπήρχε σε τεράστιες ποσότητες μέσα στο εργοστάσιο; Με αφορμή την πρώτη ύλη για την παρασκευή του φωταερίου, τα παιδιά μαζεύουν όσο περισσότερο κάρβουνο μπορούν και ζωγραφίζουν ένα μοναδικό έργο τέχνης.
11:00–12:00 | για παιδιά 3–5 ετών
12:30–13:30 | για παιδιά 6–10 ετών
Κυριακή 5 Απριλίου | Στην Αυλή του εργοστασίου – Παίζοντας με νήματα
Τι χρειάζεται για να φτιαχτεί μια τόσο δα μικρή κλωστή; Πόσα μέτρα νήμα χρειάζονται για να τυλίξουμε μια δεξαμενή φωταερίου; Τα παιδιά ανακαλύπτουν πόσο εύκολο είναι να φτιάξεις ένα κομμάτι ύφασμα και δημιουργούν μια απαλή, υφασμάτινη κατασκευή.
11:00–12:00 | για παιδιά 3–5 ετών
12:30–13:30 | για παιδιά 6–10 ετών
Κυριακή 24 Μαΐου | Στην Αυλή του εργοστασίου – Κατασκευάζοντας με χαρτόνι
Τι ήχο κάνει το χαρτί όταν τσαλακώνεται; Πόσο ψηλό μπορεί να γίνει ένα χάρτινο μηχάνημα; Πόσα μηχανήματα χωράνε σ’ ένα χάρτινο κουτί; Τα παιδιά φτιάχνουν την πιο πολύχρωμη, χάρτινη εκδοχή του εργοστασίου.
11:00–12:00 | για παιδιά 3–5 ετών
12:30–13:30 | για παιδιά 6–10 ετών
Κυριακή 7 Ιουνίου | Στην Αυλή του εργοστασίου – Παίζοντας με πλαστικά και άλλα ανακυκλώσιμα υλικά
Πόσα πλαστικά αντικείμενα βρίσκονται γύρω μας; Είναι σκουπίδια ή θησαυρός; Τι σχέση έχει το πλαστικό με το καλοκαίρι; Τα παιδιά ανακαλύπτουν «θησαυρούς» από ανακυκλώσιμα υλικά που κρύβονται μέσα στο παλιό εργοστάσιο και συνθέτουν το πιο οικολογικό έργο τέχνης.
11:00–12:00 | για παιδιά 3–5 ετών
12:30–13:30 | για παιδιά 6–10 ετών
Πληροφορίες
Κόστος συμμετοχής: 6€ / παιδί (ο συνοδός συμμετέχει δωρεάν)
Η προπώληση ανοίγει σταδιακά για κάθε εργαστήριο μέσω more.com
Η δράση υλοποιείται με την υποστήριξη του Φυσικού Αερίου Ελληνική
Εταιρεία Ενέργειας, μεγάλου χορηγού του Βιομηχανικού Μουσείου Φωταερίου.
Ο ιστορικότερος πάροχος ενέργειας στην χώρα επιστρέφει στις ρίζες του
και τιμώντας τη μακρά πορεία του, συμβάλλει ενεργά στην ανάδειξη της
βιομηχανικής ιστορίας και πολιτιστικής κληρονομιάς.

Θεματικές ξεναγήσεις ενηλίκων στο Βιομηχανικό Μουσείο Φωταερίου
2026-02-27 18:30 - 2026-04-03 19:40
ΔΗΜΟΣ ΑΘΗΝΑΙΩΝ
Θεματικές ξεναγήσεις ενηλίκων στο Βιομηχανικό Μουσείο Φωταερίου
Από τον Φεβρουάριο έως και τον Απρίλιο, το Βιομηχανικό Μουσείο Φωταερίου προσκαλεί το ενήλικο κοινό σε έναν νέο κύκλο θεματικών ξεναγήσεων, που φωτίζουν τις λιγότερο γνωστές πτυχές της ιστορίας του παλιού εργοστασίου φωταερίου της Αθήνας.
Προπώληση μέσω more.com
Με αφορμή τον εμπλουτισμό της συλλογής του Βιομηχανικού Μουσείου Φωταερίου με νέα τεκμήρια, αλλά και τη διαρκή επαφή και συνεργασία με παλιούς εργαζόμενους, ένας νέος κύκλος ξεναγήσεων στο Μουσείο έρχεται να αναδείξει τον κόσμο της εργασίας στο Γκάζι, και, κυρίως, τις ιστορίες των ανθρώπων που εργάστηκαν εκεί. Για τρεις Παρασκευές, από τον Φεβρουάριο μέχρι και τον Απρίλιο, η ιστορία του εργοστασίου ξεδιπλώνεται μέσα από διαφορετικές θεματικές προσεγγίσεις, στις οποίες το ενήλικο κοινό θα έχει την ευκαιρία να περιηγηθεί στους χώρους του Μουσείου, να γνωρίσει τη γραμμή παραγωγής του φωταερίου και να συνομιλήσει με ιστορικά τεκμήρια και ανθρώπινες μαρτυρίες.
Στις 27 Φεβρουαρίου 2026, η ξενάγηση εστιάζει στις ιστορίες των ανθρώπων που εργάστηκαν στο εργοστάσιο στα τελευταία χρόνια της λειτουργίας του. Μέσα από τις αφηγήσεις των καλεσμένων και παλιών εργαζομένων, Γρηγόρη Παπαδόπουλου (συνταξιούχου εργάτη των φούρνων και πρώην προέδρου του Σωματείου Εργαζομένων Φυσικού Αερίου Αττικής) και Χρήστου Ηλιάδη (πρώην εργαζόμενου στο δίκτυο φωταερίου και νυν διευθυντή στο Αθηναϊκό Αέριο), αναδεικνύονται η καθημερινότητα, οι σχέσεις και οι συνήθειες ζωής στο εργοστάσιο.
Στις 6 Μαρτίου 2026, το ενδιαφέρον στρέφεται σε ένα σπουδαίο ιστορικό τεκμήριο: το βιβλίο Πρακτικών της Υγειονομικής Επιτροπής του εργοστασίου από το 1946 έως το 1951. Με συνομιλητή τον Γιάννη Στογιαννίδη, Αναπληρωτή Καθηγητή Ιστορίας στο Πανεπιστήμιο Δυτικής Αττικής, η ξενάγηση επικεντρώνεται στις συνθήκες εργασίας, αλλά και στο δύσκολο ζήτημα της υγείας και των ασθενειών των βιομηχανικών εργατών.
Στις 3 Απριλίου 2026, η θεματική μετατοπίζεται προς την καλλιτεχνική δημιουργία και τον τρόπο με τον οποίο το βιομηχανικό αυτό μνημείο αποτέλεσε και συνεχίζει να αποτελεί πηγή έμπνευσης για ανθρώπους από διάφορα καλλιτεχνικά πεδία. Παρέα με τον φωτογράφο Νίκο Μάρκου, που απαθανάτισε τους εργάτες του εργοστασίου το 1984, και τον σκηνοθέτη Χρήστο Χριστόπουλο, η ιστορία του Γκαζιού εμπλουτίζεται με τραγούδια, φωτογραφίες και προφορικές μαρτυρίες.
Στη συνέχεια, θα προβληθεί η ταινία μικρού μήκους «Το Γκάζι» (Ταινιοθήκη της Ελλάδος) του σκηνοθέτη Δημήτρη Σταύρακα, ενώ μετά τη λήξη της ξενάγησης, οι συμμετέχοντες θα έχουν τη δυνατότητα να παραμείνουν στον χώρο της Τεχνόπολης και να παρακολουθήσουν τις φωτιστικές εγκαταστάσεις των σπουδαστών-σπουδαστριών του Τμήματος Σκηνοθεσίας της Δραματικής Σχολής του Εθνικού Θεάτρου. Μέσα από το φως, οι σπουδαστές-σπουδάστριες ερμηνεύουν την ιστορία του μοναδικού αυτού βιομηχανικού μνημείου, σε παρουσιάσεις που θα πραγματοποιηθούν στο κτίριο του Νέου Υδαταερίου την ίδια μέρα, στις 20:30.
Τις θεματικές ξεναγήσεις ενηλίκων θα συντονίζει η ομάδα του Βιομηχανικού Μουσείου Φωταερίου.

*Οι δράσεις του Μουσείου υλοποιούνται με την υποστήριξη του Φυσικού Αερίου Ελληνική Εταιρεία Ενέργειας, μεγάλου χορηγού του ΒΜΦ. Ο ιστορικότερος πάροχος ενέργειας στην χώρα επιστρέφει στις ρίζες του και τιμώντας τη μακρά πορεία του, συμβάλλει ενεργά στην ανάδειξη της βιομηχανικής ιστορίας και πολιτιστικής κληρονομιάς.

Πληροφορίες
Ημερομηνίες: Παρασκευές 27.02, 06.03, 03.04
Ώρα έναρξης: 18:30
Ώρα προσέλευσης: 18:20, διάρκεια: 60-70′
Σημείο συνάντησης: Κεντρική Καμινάδα
Είσοδος: Είσοδος Τεχνόπολης, συμβολή των οδών Πειραιώς & Περσεφόνης
Εισιτήρια: 5€, 3€ (άνεργοι, φοιτητές, ΑμεΑ και άτομα ηλικίας άνω των 65)
Προπώληση μέσω more.com
